**Uunga siunnersuut:**

**Sermip erngullu niuernermi atorneqarneri pillugit Inatsisartut inatsisaat**

**Kapitali 1**

*Atuuffia, nassuiaatillu*

*Atuuffia*

**§ 1.** Sermip erngullu niuernermik siunertaqartumik misissoqqaarnerinut aamma atorneqarnerinut kiisalu Kalaallit Nunaata avataani niuernissamik siunertaqartumik sermimik, imermillu avammut tunisinermut Inatsisartut inatsisaat manna atuuppoq.

*Imm. 2.* Erngup nukinganik imaluunniit nukimmik pilersitsinissamut sermimik, imermillu misissueqqaarnernut, atuinernullu Inatsisartut inatsissat atuutinngilaq. Taamaattoq imermik erngup nukinganik nukissiorfimmi imaluunniit allatigut nukimmik pilersitsivimmi atoreersumik niuernermik siunertaqartumik misissueqqaarnernut aamma atuinernut Inatsisartut inatsisaat atuuppoq.

*Imm. 3.* Sermip, erngullu imermik pilersuinermut atorneqarnerinut imaluunniit imermut imermik pilersuiviit sinneruttutut pigisaannut Inatsisartut inatsisaat atuutinngilaq.

*Nassuiaatit*

**§ 2.** Inatsisartut inatsisaanni matumani tulliuttut ima paasineqassapput:

1) ”Avammut tunisineq”: Sermimik imaluunniit imermik Kalaallit Nunaannit nunanut allanut tunisineq, annissinerlu.

2) ”Avammut tunisinissamut akuersissut”: Sermimik imermillu avammut tunisisinnaanermut akuersissut, misissueqqaarnissamut akuersissummut imaluunniit atuinissamut akuersissummut ilaasoq.

3) ”Misissueqqaarnerit”: Pisuussut qanoq imaluunniit qanoq annertutigisumik niuernermik tunngaveqarluni atorneqarsinnaanersoq naliliinissaq siunertaralugu misissuinerit.

4) ”Misissueqqaarnissamut akuersissut”: Sermimik, imermillu misissueqqaarnissamut akuersissut, § 4.

5) ”Sermeq, imerlu”: Kalaallit Nunaanni nunamit aamma imaanit sermeq imaluunniit imeq, matumani ilanngullugit sermersuarmit imeq, sermersuaq, tatsinit kuunniillu imeq tarajuunngitsoq kiisalu imaanit imeq, nukimmillu pilersuinermit imeq sinneruttoq.

6) ”Niuernermik siunertat”: Ingerlataq sunaluunniit aningaasatigut iluanaaruteqarnissamik, matumani aamma tunisinissamik siunertaqartoq.

7) ”Suliniut”: Niuernissamik eqqarsaataasumut atatillugu misissueqqaarnissamut imaluunnut atuinissamut atatillugu qinnuteqartup ingerlatassatut kissaatigisai tamarmiusut.

8) ”Pisuussut”: Sermeq imaluunniit imeq, matumani sumiiffik imaluunniit puilasoq pineqartoq, akuersissummi imaluunniit qinnuteqaammi pineqartoq.

9) ”Pisinnaatitsissummik pigisaqartoq”: Inuk inatsisitigut pisinnaatitaasoq, Inatsisartut inatsisaat manna malillugu akuersissummik tunineqartoq, tak. § 11.

10) ”Atuineq”: Pisuussummik pinngortitamit piiaalluni ingerlataq sunaluunniit, matumani aamma pisuussut katersorneqarpat, pissarsiarineqarpat, suliarineqarpat imaluunniit allatigut atorneqarpat imaluunniit peerneqarpat.

11) ”Atuinermi ingerlatat”: Atuinissamut akuersissutitigut imaluunniit ingerlatassatut qinnutigineqartut ingerlatat, ingerlatassatut akuersissuteqarfiusut.

12) ”Atuinermut piffissaliussaq”: Inatsisartut inatsisaat manna malillugu akuersissut naapertorlugu ingerlatassatut akuerisat aallartinneqarsimanissaannut ulloq kingusinnerpaaq, tak. § 21.

13) ”Atuinissamut akuersissut”: § 4, imm. 1 malillugu tunniunneqarluni niuernermik siunertaqartumik sermimik, imermillu atuinissamut akuersissut.

**Kapitali 2**

*Sermip, erngullu niuernermik siunertanut atorneqarnissaannut akuersissut*

**§ 3.** Inatsisartut inatsisaat manna malillugu akuersissut tunniunneqartoq naapertorlugu, aamma Inatsisartut inatsisaata aalajangersagai naapertorlugit aamma akuersissuteqarnissamut piumasaqaataasut Inatsisartut inatsisaat manna malillugu aalajangersarneqartut malillugit sermimik, imermillu misissueqqaarnerit, atuinerit, avammullu tunisinerit taamaallaat ingerlanneqarsinnaapput.

*Imm. 2.*  Imermut sermersuaqarfinnullu tunngasunik nalinginnaanerusunik aammalu nalunaarsuiffiusunik Naalakkersuisut misissueqqaarsinnaapput.

**§** **4.** Naalakkersuisut sumiiffimmut erseqqinnerusumik killissalersorneqartumut, piumasaqaataasullu erseqqinnerusumik aalajangersarneqartut tunngavigalugit

1) sermip erngullu niuernermik siunertanut atorneqarnissaannut misissueqqaarnissamut atuinissamullu akuersissut.

*Imm. 2.* Imm. 1 malillugu akuersissut, sermimut aamma imermut immikkut tunniunneqarsinnaavoq.

*Imm. 3.* Imm. 1 malillugu akuersissut, misissueqqaarnissamut aamma atuinissamut ataatsimoortutut akuersissutitut ataatsitut tunniunneqassapput. Taamaattoq misissueqqaarnissamut akuersissut, atuinissamut akuersissummut ilaatinnagu immikkut tunniunneqarsinnaavoq.

*Imm. 4.*  Misissueqqaarnissamut akuersissutinut aamma atuinissamut akuersissutinut Naalakkersuisut ersarinnerusunik malittarisassiorsinnaapput, matumani qinnuteqarnissamut, nakkutilliinissamullu suleriaasissat ilanngullugit.

*Akuersissutit annertussusaat*

**§ 5.** Misissueqqaarnissamut akuersissut tunniuneqarsinnaavoq, sermip erngullu niuernermik siunertaqartumik atorneqarnissaannut teknikkikkut, aningaasatigut, avatangiisitigullu periarfissanik pisinnaatitsissummik pigisaqartup naliliinissaa siunertaralugu, matumani aamma:

1) piareersaanissaq, misiligummik nioqqutissiornissaq, najoqqutassiamillu misiliinissaq siunertaralugu sermimik, imermillu annertussutsimik taasamik pissarsinikkut imaluunniit katersinikkut,

2) pisuussummik imaluunniit nunamik teknikkikkut, imermik sermersuaqarfimmillu misissuinikkut, misissueqqissaaarnikkullu, imaluunniit

3) allanik ingerlatatigut imaluunniit misissuinertigut, pisuussutip niuernermik tunngavilimmik atornissaanut periarfissat pilersaarusiornissaannut, nalilerneqarnissaannullu pisariaqartut.

*Imm. 2.* Misissueqqaarnissamut ingerlatassatut akuerisaasut misissueqqaarnissamut akuersissummi aalajangersarneqassapput.

*Imm. 3.* Misissueqqaarnissamut akuersissut malillugu ingerlatat suut ingerlanneqarsinnaanerinut Naalakkersuisut ersarinnerusunik malittarisassiorsinnaapput.

**§ 6.** Atuinissamut akuersissut ukununnga akuersissuteqarfiusinnaavoq:

1) sermimik, imermillu katersinissamut, pissarsinissamut, piareersaanissamullu,

2) Sermip, erngullu tuninissaannut,

3) Kalaallit Nunaanni sermimik, imermillu nassiussuineq aamma assartuussineq, aamma

4) sermip erngullu niuernermik tunngavilinnut allatut atornissaat.

*Imm. 2.* Atuinissamut ingerlatat akuersissuteqarfiusut, atuinissamut akuersissummi aalajangersarneqassapput.

*Imm. 3.* Misissueqqaarnissamut akuersissut malillugu ingerlatat suut ingerlanneqarsinnaanerinut, Naalakkersuisut ersarinnerusunik malittarisassiorsinnaapput.

**§ 7.** Inatsisartut inatsisaat manna malillugu akuersissutinut tunniunneqartunut pisinnaatitsissummik pigisaqartut imaluunniit allat Inatsisartut inatsisaanni matumani pineqartut, inatsisit allat malillugit akuersissutinik pisariaqartunik pissarsinissaannut pisussaajunnaarsinneqanngillat.

**Kapitali 3**

*Kisermaassineq*

**§ 8.** Atuinissamut akuersissut kisermaassisussaatitaaffilerlugu imaluunniit kisermaassisussaatitaaffilernagu tunniunneqarsinnaavoq, taamaattoq tak. § 9.

*Imm. 2.* Sumiiffimmut sermimik imaluunniit imermik atuiffissatut akuersissuteqarfigineqarsimasumut tamarmut imaluunniit ilaanut kisermaassisussaatitaaneq tunniunneqassaaq.

*Imm. 3.* Piujuartitsisussamik atuinissaq, teknikkimut tunngasut, inuiaqatigiillu soqutigisaat eqqarsaatigalugit imaluunniit suliniutip piviusunngornissaanut ilimananngikkaluartup piviusunngortinneqarnissaanut pisariaqartillugu kisermaassisussaatitaaneq taamaallaat tunniunneqassaaq.

*Imm. 4.* Kisermaassisussaatitaanermut Naalakkersuisut atuinissamut akuersissummi immikkut piumasaqaatinik aalajangersaasinnapput, matumani kisermaassisussaatitaanerup atatiinnarneqarnissaanut aamma pisuussummik allat atuinerinut piumasaqaatit ilanngullugit.

*Imm. 5.* Kisermaassisussaatitaanermik tunniussinissamut Naalakkersuisut ersarinnerusunik malittarisassiorsinnaapput.

**§ 9.** § 4, imm. 3 malillugu misissueqqaarnissamut immikkut ittumik akuersissut, kisermaassisussaatitaaffilernagu tunniunneqassaaq.

**Kapitali 4**

*Sermimik, imermillu avammut tunisineq*

*Avammut tunisinissamut akuersissut*

**§ 10.** § 4 malillugu sermeq aamma imeq akuersissuteqarfiusut nunanut allanut avammut tunineqarnissaannut Naalakkersuisut ersarinnerusunik piumasaqaateqarlutik akuersissummik tunniussisinnaapput, tamanna Kalaallit Nunaata inuiaqatigiitsigut aamma aningaasaqarnikkut soqutigisaannut naleqquppat, matumani pilersuinerup isumannaatsuunissaa ilanngullugu

*Imm. 2.* Avammut tunisinissamut akuersissut immikkut imaluunniit Inatsisartut inatsisaat manna malillugu akuersissummik ilalerlugu tunniunneqarsinnaavoq, matumani aamma akuersissummut piusumut tapiliussatut.

*Imm. 3.* Qaammatisiutit ukiuisa naaneri tamaasa qinnuteqarnikkut avammut tunisinissamut akuersissut nutarterneqartassaaq.

*Imm. 4.* Avammut tunisinissamut akuersissutinik tunniussisarnernut, ilusissaannullu kiisalu avammut tunisinissamut, matumani immikkut pisoqartillugu avammut tunisinissamut killilersuinissamut imaluunniit inerteqquteqarnissamut Naalakkersuisut ersarinnerusunik malittarisassiorsinnaapput.

**Kapitali 5**

*Piumasaqaatit*

*Pisinnaatitsissummik pigisaqartumut piumasaqaatit*

**§ 11.** Inatsisartut inatsisaat manna malillugu akuersissut aktianik piginneqatigiiffimmut imaluunniit piginneqataassuteqarluni ingerlatseqatigiiffimmut, Kalaallit Nunaanni angerlarsimaffeqarluni Det Centrale Virksomhedsregisterimi (CVR-registret) nalunaarsorsimasumut taamaallaat tunniunneqarsinnaavoq.

**§ 12.** Pisinnaatitsissummik pigisaqartoq akiliisinnaassuseqassaaq, pigisaminullu aamma aningaasaatiminut tamakkiisumik atuisinnaassalluni. Pisinnaatitsissummik pigisaqartoq akiliisarnerminik unitsitsisimassanngilaq, akiliisinnaajunnaarsimassanngilaq, pinngitsaaliissummik atorunnaarsitaasimassanngilaq, allatigulluunniit taakkununnga nallersuunneqarsinnaasunik inissisimassanngilaq.

*Imm. 2.* Pisinnaatitsissummik pigisaqartoq akilersimanngisaminik 100.000 koruuninik imaluunniit amerlanerusunik Kalaallit Nunaanni pisortani oqartussanut akiitsoqassanngilaq.

*Imm. 3.* Pisinnaatitsissummik pigisaqartoq aamma taassumap aqutsisui, matumani qullersaqarfimmiut, siulersuisuni ilaasortat aamma teknikkikkut aqutsisut kiisalu piginnittuviit ilanngullugit, inaarutaasumik eqqartuunneqarnermikkut aningaasatigut pinerluttuliorsimasutut eqqartuunneqarsimassanngillat, ingerlatseqatigiiffiullu ingerlatsineranut sunniuteqarsinnaasunik suliffeqarfimmik ingerlatsisinnaajunnaarsinneqarsimassanngillat imaluunniit allatigut killilersorneqarsimassanngillat.

**§ 13.** Pisinnaatitsissummik pigisaqartoq akuersissut malillugu ingerlatanik ingerlatsisinnaanissaminut pisariaqartunik suliamut paasisimasaqassaaq.

**§ 14.** Pisinnaatitsissummik pigisaqartup piffissaq akuersissuteqarfiusoq tamakkerlugu §§ 11-13-imi piumasaqaatit naammassissavai, tak. § 38, imm. 1, nr. 1.

*Imm. 2.* §§ 11-13-imi pisinnaatitsissummik pigisaqartumut piumasaqaatinut itisiliisunut, Naalakkersuisut ersarinnerusunik malittarisassiorsinaapput.

*Suliniummut piumasaqaatit, piumasaqaatitalerlugu atuinissamut akuersissut*

**§ 15.** Inatsisartut inatsisaat manna malillugu Naalakkersuisut akuersissummik taamaallaat tunniussisinnaapput, suliniut teknikkikkut aamma aningaasatigut ingerlanneqarsinnaasoq qinnuteqartup qularnarunnaarsippagu, taamaattoq tak. § 16, imm. 1.

*Imm. 2.* Suliniutip teknikkikkut aamma aningaasatigut ingerlanneqarnissaanut uppernarsaanissamut aamma piumasaqaatissanut, Naalakkersuisut ersarinnerusunik malittarisassanik aalajangersaasinnaapput.

**§ 16.** Suliniutip teknikkikkut aamma aningaasatigut ingerlanneqarsinnaaneranik qularnarunnaarsitsinissamik § 15-imi piumasaqaataasoq ukiut pingasut tikillugit piffissalerlugu naammassineqarsinnaasoq piumasaqaatitalerlugu, atuinissamut akuersissut tunniunneqarsinnaavoq.

*Imm. 2.* Suliniutip teknikkikkut aamma aningaasatigut ingerlanneqarsinnaaneranik qularnarunnaarsitsinissamik imm. 1-imi piumasaqaataasoq naammassineqartoq Naalakkersuisut akuersissutigippassuk, aatsaat atuinissamut ingerlatassat aallartinneqassapput. Piumasaqaataasup naammassineqarnissaa tikillugu misissueqqaarnissamut akuersissut malillugu ingerlatat ingerlanneqarsinnaapput.

*Imm. 3.* Imm. 1-imi piumasaqaataasoq piffissaliussap iluani naammassineqanngippat, piumasaqaatitalerlugu akuersissut erngertumik atorunnaassaaq.

*Imm. 4.* Immikkut ittumik pisoqartillugu imm. 1-imi piffissaliunneqartumut Naalakkersuisut immikkut akuersissuteqarsinnaapput.

*Imm. 5.* Piumasaqaatitalugu akuersissutinut ersarinnerusunik malittarisassanik Naalakkersuisut aalajangersaasinnaapput.

**Kapitali 6**

*Akuersissutinut piumasaqaatit*

*Piffissaq akuersissuteqarfiusoq*

**§ 17.** Misissueqqaarnissanut aamma atuinissamut akuersissut, piffissamut ukiut 20-t tikillugit akuersissuteqarfilerlugu tunniunneqarsinnaavoq, taamaattoq tak. § 21.

*Imm. 2.* Pisinnaatitsissummik qinnuteqartup qinnuteqarneratigut, piffissaq akuersissuteqarfiusoq qinnuteqarnerit tamaasa ukiut qulit tikillugit Naalakkersuisut sivitsorsinnaavaat. Naalakkersuisut naliliinerminni pissutsit ukua ilaatissinnaavaat:

1) Inuiaqatigiinni, najukkamilu soqutigisat.

2) Pisuussutip qanoq-issusaa aamma piujuartitsinissami atuinissamut periarfissat.

3) Pisinnaatitsissummik pigisaqartup ataavartumik nalunaarusiai, tak. §42, pilersaarummillu ingerlatsinermi, ineriartortitsinermilu siunissami periarfissat.

4) Pisinnaatitsissummik pigisaqartup akuersissuteqarnermi piumasaqaataasunik eqqortitsinera.

5) Pissutsit pingaarutillut allat.

*Imm. 3.* Piffissap akuersissuteqarfiusup sivitsorneqarnissaanik pisinnaatitsissummik pigisaqartup qinnuteqaataa, piffissap akuersissuteqarfiusup atorunnaarnissaanut qaammatit arfinillit tikitsinnagit nassiunneqassaaq.

*Imm. 4.* Piffissamik akuersissuteqarfiusumik sivitsuineq, atuinissamut akuersissummut tapiliussami ersarinnerusumik piumasaqaatit malillugit aalajangersarneqassaaq.

**§ 18.** § 4, imm. 3 malillugu misissueqqaarnissamut immikkut ittumik akuersissut, piffissamut ukiut pingasut tikillugit akuersissuteqarfilerlugu tunniunneqassaaq, taamaattoq tak. § 21.

*Imm. 2.* Pisinnaatitsissummik qinnuteqartup qinnuteqarneratigut, piffissaq akuersissuteqarfiusoq qinnuteqarnerit tamaasa ukioq ataaseq tikillugu sivitsorneqarsinnaavoq. Taamaattoq misissueqqaarnissamut piffissaq akuersissuteqarfiusoq ukiunik tallimanik sivisunerusinnaanngilaq.

*Imm. 3.* Piffissap akuersissuteqarfiusup atorunnaarnissaanut qaammatit pingasut tikitsinnagit, piffissap akuersissuteqarfiusup sivitsorneqarnissaanik qinnuteqaammik pisinnaatitsissummik pigisaqartoq nassitsissaaq.

*Imm. 4.* Piffissamik akuersissuteqarfiusumik sivitsuineq, misissueqqaarnissamut akuersissummut tapiliussami ersarinnerusumik piumasaqaatit malillugit aalajangersarneqassaaq.

*Sumiiffik akuersissuteqarfiusoq*

**§ 19.** Sumiiffiup ersarinnerusumik killilersugaasup iluani, § 4 malillugu akuersissut naapertorlugu pisinnaatitsissummik pigisaqartup ingerlatsinissaminut akuersissuteqarfigisamini taamaallaat ingerlatsisinnaavoq.

*Imm. 2.* Akuersissummik ersarissarneqartumik sumiiffik akuersissuteqarfiusoq naleqqanik, killiliussanik imaluunniit sumiiffimmut allatigut pingaarutilinnik aalajangersakkatigut killilersorneqarsimasinnaavoq.

**§ 20.**Pisinnaatitsissummik pigisaqartup qinnuteqarneratigut, sumiiffiup akuersissuteqarfiusup allinissaanut imaluunniit allanngortinnissaanut Naalakkersuisut aalajangiisinnaapput. Naalakkersuisut naliliinerminni pissutsit ukua ilaatissinnaavaat:

1) Pisuussutip atorneqarnerani pitsanngoriaatissatut naatsorsuutigineqartoq

2) Pisinnaatitsissummik pigisaqartup ataavartumik nalunaarusiai, tak. §42, pilersaarummillu ingerlatsinermi, ineriartortitsinermilu siunissami periarfissat.

3) Nunap isikkuanut imaluunniit kangerlummut aamma immamut, pinngortitamullu kingunissaatut naatsorsuutigineqartut, tak. § 29

4) Pissutsit pingaarutillit allat.

*Imm. 2.* Allannguinissamik imaluunniit alliliinissamik qinnutigineqartoq pingaaruteqartutut isigineqanngippat, tusarniaaneq pillugu § 36-mi malittarisassat, imm. 1 malillugu aalajangiinernut assinganik atuupput.

*Imm. 3.* § 4 malillugu akuersissummut ilassummi, sumiiffimmik akuersissuteqarfimmik allannguinermut imaluunniit alliliinermut Naalakkersuisut ersarinnerusumik piumasaqaasiorsinnaapput.

*Imm. 4.* Sumiiffimmik akuersissuteqarfimmik alliliinissamik imaluunniit allannguinissamik qinnuteqaatinik suliaqarnissamut Naalakkersuisut ersarinnerusunik piumasaqaasiorsinnaapput, matumani akuersissummi piumasaqaatit naammassisassallu ilanngullugit.

*Atuinissamut piffissaliussaq, ingerlatsinissamullu piumasaqaat*

**§ 21.** Atuinissamut akuersissutip tunniunneqarneranit kingusinnerpaamik ukiut tallimat iluini pisinnaatitsissummik pigisaqartoq, Inatsisartut inatsisaat manna aamma atuinissamut akuersissummi piumasaqaatit aalajangersarneqartut naapertorlugit suliniummik piviusunngortitsinissamik siunertaqartumik atuinissamik ingerlatsilersimassaaq.

*Imm. 2.* Misissueqqaarnissamut immikkut akuersissutinut, misissueqqaarnissamik akuersissutip tunniunneranit akuersissut malillugit ingerlatassat kingusinnerpaamik ukiup ataatsip iluani aallartinneqassapput.

*Imm. 3*. Imm. 1-2-mi atuinissamut piffissaliussat qinnuteqarnikkut, qinnuteqarnerit tamaasa ukioq ataaseq tikillugu Naalakkersuisut sivitsorsinnaavaat, suliniut teknikkikkut aamma aningaasatigut suli ingerlanneqarsinnaappat, tak. § 15, aamma pisinnaatitsissummik pigisaqartup uppernarsarpagu:

1) suliniutip piviusunngortinneqarnissaa pisinnaatitsissummik pigisaqartup eqeersimaartumik sulissutigisimagaa, imaluunniit

2) suliniutip siumut ingerlanissaanut akimmiffiusumik, pisinnaatitsissummillu pigisaqartup aqussinnaasimanngisaanik paasinartumik pisoqarsimasoq.

Piffissaliussap atorunnaarnissaanut kingusinnerpaamik qaammatit pingasut sioqqullugit, sivitsuinissamik qinnuteqaat nassiunneqassaaq.

*Imm. 4*. Imm. 3 malillugu atuinissamut akuersissummik sivitsuinissamut qinnuteqaat, piffissaliussap atorunnaarnissaa kingusinnerpaamik qaammatinik pingasunik sioqqullugu tunniunneqarsimassaaq.

*Imm. 5*. Imm. 1-2-mi atuinissamut piffissaliussap imaluunniit imm. 3 malillugu piffissaliussap sivitsorneqartup iluani ingerlatat aallartinneqanngippata, § 4 malillugu akuersissut erngertumik atorunnaassaaq.

*Imm. 6*. Akuersissut imm. 5 malillugu atorunnaarsimasoq, pisinnaatitsissummik pigisaqartup qinnuteqartoqarneratigut paasinartumik pisoqarsimatillugu Naalakkersuisut atuutsilerseqqissinnaavaat. Atuutsilersitseqqinnermi imm. 3-mi piumasaqaataasut assinganik atuutissapput. Atuutsilerseqqinnissamik qinnuteqaat, atorunnaarsitsinermit kingusinnerpaamik qaammatit pingasut qaangiunnerani tunniunneqassaaq.

*Ingerlatsisussaatitaaneq*

**§ 22.** Inatsisartut inatsisaat manna malillugu akuersissut tunniunneqartoq malillugu, piffissaq akuersissuteqarfiusoq tamakkerlugu pisinnaatitsissummik pigisaqartoq ingerlatsissaaq, taamaattoq tak. § 21 aamma 26, imm. 2.

*Imm. 2.* Imm. 1-imi ingerlatsisussaatitaanermut qinnuteqarnerit tamaasa ukiut marluk tikillugit Naalakkersuisut immikkut akuersissuteqarsinnaapput, pisinnaatitsissummik pigisaqartup qinnuteqammi:

1) ingerlatat unitsikkallartariaqarnissaannut immikkut pissutsit uppernarsarpagit, aamma

2) ingerlatat aallarteqqinnissaanut piviusorsiorpalaartumik pilersaarummik saqqummiussippat.

*Imm. 3.* Ingerlatat unitsikkallarneqarnissaannik qinnuteqaat, ingerlatat unitsinneqannginnerini nassiunneqassaaq.

*Allat pisuussummik atuinerat*

**§ 23.** Sumiiffimmi akuersissuteqarfiusumi pisinnaatitsissummik pigisaqartup saniatigut allat ingerlatsisinnaanerat pillugu, matumani nammineq atugassatut imaluunniit siunertanut allanut pisuussummik allat atuisinnaanerat ilanngullugu, Inatsisartut inatsisaat manna malillugu akuersissummi Naalakkersuisut piumasaqaatinik aalajangersaasinnaapput.

*Akiliuteqarneq*

**§ 24.** Pisinnaatitsissummik pigisaqartup sermimik, imermillu avammut tunisinerminut Namminersorlutik Oqartussanut akiliuteqarnissaa pillugu, akuersissummi Naalakkersuisut piumasaqaatinik aalajangersaasinnaapput.

*Imm. 2.* Sermeq, imerlu avammut nioqqutigineqartut annertuussusaat tunuliaqutaralugit akiligassaq aalajangersarneqassaaq, sermip naatsorsorneqarnerani kilogrammi atorneqassaaq, erngullu naatsorsorneqarnerani literi atorneqassalluni.

*Imm. 3.* Qaammatisiutit ukiuanni sermimik 100 kilogrammi imaluunniit imermik 100 literi tikillugu avammut tunisinermut pisinnaaatitsissummik pigisaqartoq akiliuteqassanngilaq.

*Imm. 4.* Imm. 2 aamma 3 malillugit akiliutissap naatsorsorneqarnissaanut, annertussusilerneqarnissaanullu ersarinnerusumik aalajangersaasunik Naalakkersuisut aalajangersakkanik aalajangersaasinnaapput, matumani suliarinninnerup annertussusaa kiisalu akiliinissami piumasaqaatit tunuliaqutaralugit assigiinngisitaarneq ilanngullugu.

*Taarsiineq, sillimmasiissuteqartussaatitaanerlu*

**§ 25.** Inatsisartut inatsisaat manna malillugu akuersissut tunniunneqartoq malillugu ingerlatat patsisaallutik ajoqusikkat, pisinnaatitsissummik pigisaqartup taarsissavai, naak piaaraluni ajoqusiinerunngikkaluartut.

*Imm. 2*.  Ajoquserneqartoq piaaraluni imaluunniit mianersugaalliorujussuarluni ajoqusernermut pisooqataasimappat, imm. 1 malillugu taarsiissuteqarneq annikillisinneqarsinnaavoq imaluunniit atorunnaarsinnaalluni.

**§ 26.** Inatsisartut inatsisaat manna malillugu akuersissut tunniunneqartoq malillugu ingerlatat inuussutissarsiornermi akisussaanermut sillimmasersimassapput, allatigulluunniit qularnaveeqquserneqarsimassallutik.

*Imm. 2.* Inatsisartut inatsisaat manna malillugu akuersissut tunniunneqartoq malillugu ingerlatat aallartinneqaqqusaanngillat, imm. 1 malillugu sillimmasersimanissamik imaluunniit qularnaveeqqusiinissamik piumasaqaat naammassineqarsimatinnagu.

*Imm. 3.* Pisinnaatitsissummik pigisaqartup sillimmasiinissamut imaluunniit qularnaveeqqusiinissamut pisussaaffii pillugu piumasaqaatinik ersarinnerusunik Naalakkersuisut aalajangersaasinnaapput. Taassumap saniatigut pisinnaatitsissummik pigisaqartup nioqqutinik imaluunniit sullissinernik pilersuisuata sillimmasersimanissaanik imaluunnit allatigut qularnaveeqqusiisimanissaanik piumasaqaatinik aalajangersaasoqarsinnaavoq.

*Imm. 4.* Sillimmanersimanissamut aamma qularnaveeqqusersimanissamut piumasaqaatinik ersarinnerusunik Naalakkersuisut aalajangersaasinnaapput.

*Iluarseeqqinnissamut aningaasartuutinut qularnaveeqqusiineq*

**§ 27.** Avatangiisinik, nunatamillu pineqartumik iluarseeqqittoqassappat taakkununnga aningaasartuutit matussuserneqarnissaannut pisinnaatitsissummik pigisaqartup aningaasatigut qularnaveeqqusiisimanissaa pillugu, § 4 malillugu akuersissummi Naalakkersuisut piumasaqaatinik aalajangersaasinnaapput.

*Imm. 2.* Suliniutip qanoq ittuunera, annertussusaa, avatangiisinut sunniutaasinnaasut kiisalu iluarseeqqinnissami aningaasartuutissatut missiliussat eqqarsaatigalugit qularnaveeqqusiussassat annertussusissaat, ilusissaallu Naalakkersuisunit aalajangersarneqassapput.

*Imm. 3.* Pissutsit annertuumik allanngorpata, Naalakkersuisut qaqugukkulluunniit qularnaveeqqusiinissamut piumasaqaatit allanngortissinnaavaat.

*Piumasaqaatinik allanik aalajangersaaneq, uppernarsaasiinerlu*

**§ 28.** Inatsisartut inatsisaat manna malillugu akuersissummi piumasaqaatinik allanik Naalakkersuisut aalajangersaasinnaapput, matumani aamma pillugit:

1) Akuersissutip uninnissaa, atorunnaarnissaaaamma utertinneqarnissaa.

2) Pisuussutit atorneqartussatut akuerisat annertussusaat.

3) Iluarsaassineq, iluarseeqqinnerlu.

4) Teknikkikkut, isumannaallisaanermut, avatangiisinullu tunngasut.

5) Sermip erngullu iluaqutissatut, illup iluani imaluunniit assigisaanik atorneqassatillugu imaluunniit atorneqartussaatillugu pitsaassutsimut tunngasut aamma peqqissutsimut tunngasut.

6) Sermip erngullu iluaqutissatut, illup iluani imaluunniit assigisaanik atorneqassatillugu imaluunniit atorneqartussaatillugu pitsaassusiinut tunngasunik aamma peqqissutsimut tunngasunik nakkutilliineq aamma pisinnaatitsissummik pigisaqartup nammineerluni nakkutilliinera.

*Imm. 2.* § 4 aamma § 10 malillugit akuersissutit naapertorlugit sermip, erngullu atorneqartut aamma avammut tunisassiarineqartut qanoq pitsaassuseqarnissaannik nalunaarlugu uppernarsaasiinissaq pillugu malittarisassanik ersarinnerusunik Naalakkersuisut aalajangersaasinnaapput.

**Kapitali 7**

*Pinngortitamut kingunissaanik naliliineq*

**§ 29.** Suliniut nunap isikkuani imaluunniit kangerluup aamma immap isikkuanik annertuumik allannguissappat imaluunniit pinngortitaq, matumani uumasut nujuartat naasullu ilanngullugit annertuumik sunnerneqassatillugit, Inatsisartut inatsisaat manna malillugu Naalakkersuisut akuersissummik tunniussitinnagit qinnuteqartoq pinngortitamut kingunisaanik nalileeqqaassaaq.

*Imm. 2.* Suliniutip nunap isikkuanut imaluunniit kangerlummut aamma immamut, pinngortitamullu sunik kinguneqassangatinneranik pinngortitamut kingunissaanik naliliineq nassuiaatitaqassaaq.

*Imm. 3.* Qinnuteqartup nalileruniuk imm. 1 malillugu suliniut pinngortitamut kingunissaanik naliliiffigineqartariaqanngitsoq, tamanna qinnuteqaammi tunngavilersorneqassaaq.

*Imm. 4.* Pinngortitamut kingunissaanik naliliinermut piumasaqaatinut Naalakkersuisut ersarinnerusunik malittarisassiorsinnaapput.

**§ 30.** Suliniut nunap isikkuanut, kangerlummut aamma immamut imaluunniit pinngortitamut annertuumik ajoqusiisinnaasoq ilimagineqarpat, akuersissut malillugu ingerlatat unitsinneqarnissaannik Naalakkersuisut peqqusisinnaapput.

*Imm. 2.* Pissutsit iluarsineqarsinnaanngippata, imm. 1 malillugu ingerlatamut Naalakkersuisut inerteqquteqarsinnaapput.

**Kapitali 8**

*Qinnuteqariaaseq, suliamik suliaqarneq, oqartussat suliarinninnerat il.il.*

*Atuinissamut akuersissummik tunniussineq*

**§ 31.**  Akuersissummik qinnuteqartoqarneratigut imaluunniit imm. 2 malillugu akuersissutinik tunniussinissaq pillugu tamanut ammasumik qinnuteqartitsinikkut (neqerooruteqartitsineq) Inatsisartut inatsisaat malillugu Naalakersuisut akuersissutinik tunniussisinnaapput.

*Imm. 2.*Qinnuteqarnissamut piffissaliussaq naatinnagu minnerpaamik ullorsiutini ulluni 90-ini Naalakkersuisut nittartakkamikkut, allatigullu neqeroortitsineq tamanut nalunaarutigissavaa. Toqqaanissami naleqquttunik, kinaassusersiunngitsunik, tunngavilersugaasunillu Naalakkersuisut piumasaqaasiorsinnaapput.

*Imm. 3.*Imm. 1-2 malillugit akuersissummik qinnuteqaat tunniunneqaraluartoq, Inatsisartut inatsisaat malillugu akuersissummik Naalakkersuisut tunniussiniaratik aalajangersinnaapput.

*Imm. 4.*Neqeroortitsinerit pillugit, matumani suleriaasissaq, toqqartuinissami piumasaqaatit aamma naliliinissami ataatsimiititaliat ilanngullugit, malittarisassanik ersarinnerusunik Naalakkersuisut aalajangersaasinnaapput.

*Qinnuteqaatip imarisaa*

**§ 32.** § 4 malillugu akuersissummik qinnuteqaat tulliuttunik imaqassaaq:

1) Ingerlatassat akuersissummik qinnuteqarfigineqartut nassuiaataat.

2) Sumiiffiup akuersissummik qinnuteqarfigineqartup sumiinneranik nalunaarut, tak. § 19,

3) Pisinnaatitsissummik pigisaqartumut §§ 11-13-imi piumasaqaatinik qinnuteqartup naammassinninneranut uppernarsaaneq,

4) Suliniutip § 15-imi piumasaqaatinik naammassinninneranut uppernarsaaneq

5) § 29 malillugu pinngortitamut kingunissaanik naliliineq.

6) Paasissutissat pingaarutillit allat.

*Imm. 2.* Qinnuteqaatip imarisassaanut, matumani qinnuteqartoq aamma suliniut pillugit paasissutissat kiisalu allatigut uppernarsaanissaq pillugit piumasaqaatit ilanngullugit, piumasaqaatinut ersarinnerusunik malittarisassanik Naalakkersuisut aalajangersaasinnaapput. Inatsisartut inatsissat manna malillugu qinnuteqaatinut atugassamik, nalinginnaasumik qinnuteqarfissamik Naalakkersuisut aalajangersaasinnaapput.

**§ 33.** Atuinissamut akuersissummik qinnuteqaat suliniutissatut pilersaarummik ilaqassaaq. Suliniutissatut pilersaarut ukuninnga imaqassaaq:

1) Suliniutip siunertaanik, annertussusaanik, ingerlanneqarnissaanillu nassuiaat kiisalu naatsorsuutigisamik piffissaliussaq.

2) Nioqqutissiassat pisinnaatitsissummik pigisaqartup nioqqutissiariniagai, nioqqutissiassallu pitsaassusaannik qulakkeeriniarluni aaqqiissutit pisinnaatitsissummik pigisaqartup atorniagai.

3) Pisuussutip annertuussusaa, pisinnaatitsissummik pigisaqartup atugassatut naatsorsuutigisaa.

4) Aningaasalersuinissamik pilersaarut, atuinermullu aningaasatigut angusassatut naatsorsuutigineqartut.

5) Kalaallit Nunaanni aamma avataanit sulisunik, pilersuisunillu atuinissap agguataarneqarnera.

6) Suliniutip uninnerani pisinnaatitsissummik pigisaqartup sanaartukkamik qanoq torersaanissaanut, aserfallatsaaliinissaanut imaluunniit piiaanissaanut pilersaarut.

7) Paasissutissat pingaarutillit allat.

*Imm. 2.* Pilersaarutip nassuiaataanut, matumani ilusissaa imassaalu ilanngullugit, ersarinnerusunik malittarisassanik Naalakkersuisut aalajangersaasinnaapput.

**§ 34.** § 10 malillugu avammut tunisinissamut akuersissummik qinnuteqaat ukuninnga paasissutissartaqassaaq:

1) Avammut tunisinissap siunertaanik nassuiaat.

2) Imeq imaluunniit sermeq avammut tunisinissamut akuersissummik qinnuteqarfigineqartut qanoq annertutiginissaanik missiliuut.

3) Nuna pisisussaq avammut tunisinissamut akuersissummik qinnuteqarfigineqartoq.

4) Avammut tunisinissamut akuersissummi piffissaq, ilaatigullu aalajangersimasumik nassiussassatut qinnutigineqartoq.

5) Assartueriaasissaq, avammullu tunisinermut atatillugu avatangiisinut sunniutissatut nalilerneqartut.

6) Paasissutissat pingaarutillit allat.

*Imm. 2.* Avammut tunisinissamut akuersissummi sermeq, imerlu inuussutissatut imaluunniit nerisassiornermi atugassatut atorneqassappata, peqqissutsimut aamma eqqiluisaarnermut akuersissutinut, matumani imip pitsaassusaanut ilanngullugu, uppernarsaatit qinnuteqaammut ilanngunneqassapput.

*Imm. 3.* Avammut tunisinissamut akuersissutip nutarterneqarnissaanik qinnuteqarnermi, imm. 1-2-mi aalajangersakkat assinganik atuutissapput.

*Imm. 4.* Avammut tunisinissamut akuersissutinik qinnuteqaatinut ersarinnerusunik malittarisassanik Naalakkersuisut aalajangersaasinnaapput.

**§ 35.** Piumasaqaatit §§ 32-34-mi aalajangersarneqartut qinnuteqaatip naammassinngippagit, Inatsisartut inatsisaat manna malillugu akuersissummik qinnuteqaat Naalakkersuisut itigartissavaat.

*Imm. 2.* Qinnuteqaatip itigartinnissaa sioqqullugu, qinnuteqaatip iluarsiinissaanut sapaatip akunnerinik marlunnik Naalakkersuisut qinnuteqartoq periarfississavaat. Piffissaliunneqartoq malinneqanngippat, qinnuteqartoq erngertumik itigartinneqassaaq.

*Imm. 3.* Immikkut pisoqartillugu Naalakkersuisut imm. 2-mi piumasaqaatinut immikkut akuersissuteqarsinnaapput.

*Tusarniaaneq*

**§ 36.** § 4 malillugu akuersissummik tunniussinissaq pillugu Naalakkersuisut aalajangiitinnagit, sumiiffimmi akuersissuteqarfissami kommunimi kommunalbestyrelsi tusarniaaffigineqassaaq.

*Imm. 2.* Suliniut inuiaqatigiinnut, avatangiisitigut imaluunniit inuussutissarsiutitigut annertuumik sunniuteqarsinnaasutut nalilerneqarpat, §§ 32-34 malillugit qinnuteqaammi pingaarutillit Naalakkersuisut tamanut tusarniutigissavaat.

*Imm. 3.* Tusarniaanerup sivikinnerunissaanut imaluunniit sivisunerunissaanut immikkut pissutissaqanngippat, tusarniaanermi piffissaliussaq sapaatip akunnerini sisamaassaaq.

*Oqartussat suliarinninnerat*

**§ 37.** Inatsisartut inatsisaannik matuminnga imaluunniit inatsit malillugu malittarisassat atuutsinneqartut atornissaannik suliassat, pisortani oqartussanut allanut imaluunnit namminersortumut Naalakkersuisut suliakkiutigisinnaavaat.

*Imm. 2.*  Inatsisartut inatsisaannik matuminnga imaluunniit inatsit malillugu malittarisassat atuutsinneqartut atornissaannik suliassat namminersortumut suliakkiunneqarpata, Pisortat ingerlatsineranni suliassat suliarineqartarnerat pillugu Inatsisartut inatsisaat aamma Pisortat ingerlatsinerat pillugu paasitinneqarsinnaatitaaneq pillugu Inatsisartut inatsisaat, suliffeqarfiup suliassaqarfimmik isumaginninnerani atuutissapput.

*Imm. 3.* Inatsisartut inatsisaata matumap atornissaa, matumani qinnuteqaatinik suliaqarnissaq, maalaaruteqarsinnaaneq kiisalu Inatsisartut inatsisaat manna malillugu akuersissutinik tunniussisarneq ilanngullugit, malittarisassanik ersarinnerusunik Naalakkersuisut aalajangersaasinnaapput.

**Kapitali 9**

*Utertitsineq*

**§ 38.** Inatsisartut inatsisaat malillugu akuersissummik Naalakkersuisut utertitsisinnaapput, matumani ima pisoqarpat:

1) Pisinnaatitsissummik pigisaqartumut §§ 11-13-imi piumasaqaataasut pisinnaatitsissummik pigisaqartup naammassinngippagit, tak. § 14.

2) § 22-mi ingerlatsisussaatitaaneq pisinnaatitsissummik pigisaqartup naammassinngippagu.

3) Akuersissummi piumasaqaataatit aalajangersarneqartut pisinnaatitsissummik pigisaqartup malinngippagit.

4) Akuersissummik tunniussinermi tunngaviusut annertuumik allanngorpata.

5) Inatsisartut inatsisaat manna malillugu ingerlatani nunap isikkua, kangerluk, imaq imaluunniit pinngortitaq annertuumik ajoquseratarsinnaalerpat, tak. § 29.

6) §§ 30, imm. 1 aamma 40, imm. 1 malillugit peqqussut pisinnaatitsissummik pigisaqartup malinngippagu.

**§ 39.** Naalakkersuisut akuersissummik utertitsinissaq pillugu aalajangiitinnagit pissutsit iluarsineqarsinnaasut Naalakkersuisut nalilerpassuk, pisinnaatitsissummik pigisaqartoq pissutsinik akuersissummik utertitsinissamut tunngavissiisunik iluarsiinissaanut Naalakkersuisut piffissalissavaat.

*Imm. 2.* Pisoq piffissaliussap iluani pisinnaatitsissummik pigisaqartup iluarsineqanngippagu, Naalakkersuisut akuersissut utertissinnaavaat.

**Kapitali 10**

*Nakkutilliineq, nalunaarusiortussaatitaanerlu*

*Nakkutilliineq, peqqusinerlu*

**§ 40.** Inatsisartut inatsisaat manna malillugu pisinnaatitsissummik pigisaqartup ingerlatsineranik Naalakkersuisut nakkutilliissapput, Inatsisartullu inatsisaata kiisalu Inatsisartut inatsisaat malillugu najoqqutassatut aamma piumasaqaatitut aalajangersarneqartut malinneqarnissaannik peqqusisinnaallutik.

*Imm. 2.* Nakkutilliinermi pisariaqartillugu, matumani aamma siumut ilimasaarutitaqanngitsumik nakkutilliinissaq ilanngullugu, Nakkutilliisussaatitaasut sulisui eqqartuussivimmi aalajangiinertaqanngitsumik aammalu pisariaqartumik kinaassutsimut uppernarsaammik takutitsinikkut qaqugukkulluunniit suliffeqarfimmut tamarmut isersinnaapput.

*Imm. 3.* Pisinnaatitsissummik pigisaqartup naleqquttumik piffissaliunneqartup iluani peqqussutigineqartoq naammassinngippagu, pisinnaatitsissummik pigisaqartup akiligaanik, annaasaqaatigisinnaasaanillu Naalakkersuisut taakkua suliakkiissutigisinnaavai.

*Imm. 4.* Imm. 3 malillugu peqqussutip naammassineqarnissaanut atatillugu Naalakkersuisut aningaasartuutigisaat pisortanut akiitsutut isigineqassapput, Kalaallit Nunaannilu pisortanut akiitsut akilersinniarneqartarnerini malittarisassat atuuttut naapertorlugit Akileraartarnermut Aqutsisoqarfimmit akilersinniarneqarsinnaallutik.

*Imm. 5.* Nakkutilliinissamut Naalakkersuisut ersarinnerusunik malittarisassiorsinnaapput, matumani nakkutilliinerup ingerlanneqarnera ilanngullugu.

Paasissutissiisussaatitaaneq, nalunaarusiortussaatitaanerlu

**§ 41.** Pisinnaatitsissummik pigisaqartut aamma Inatsisartut inatsisaat manna malillugu akuersissummik qinnuteqartut, Inatsisartut inatsisaat malillugu ingerlatami suliatigut oqartussat suliarinninnissaanut paasissutissat aamma uppernarsaatissat tamaasa pisariaqartut tunniutissavaat. Naalakkersuisut pisinnaatitsissummik pigisaqartut qinnuteqartullu peqqusinnaavaat, suliap suliarineqarnissaanut paasissutissanik uppernarsaatinillu taamatut aammalu Naalakkersuisut pisariaqartitaattut iluseqartumik tunniussissasut.

**§ 42.** Akuersissut malillugu ingerlatat, akuersissummi piumasaqaataasut aamma Inatsisartut inatsisaat manna naapertorlugit ingerlanneqartut pisinnaatitsissummik pigisaqartoq ukiumut ataasiarluni uppernarsaasassaaq.

*Imm. 2.* Pisinnaatitsissummik pigisaqartup sermimik, imermillu qanoq annertutigisumik atuisimanini ukiumoortumik nalunaarusiornermi nalunaarutigissavaa.

*Imm. 3.* Pisinnaatitsissummik pigisaqartoq § 10 malillugu avammut tunisinissamut akuersissummik pigisaqartoq, akuersissummut piffissaliussap naanerani, avammut tunineqarsimasut pillugit pisinnaatitsissummik pigisaqartoq nalunaaruteqassaaq. Nioqqutit avammut tunineqarsimasut aamma sermeq, imerlu tunineqartut annertussusaat nunanut tunitsiviusunut agguataarnerinik, matumani nioqqutissanik eqqussuisup tamakkiisumik imaluunniit ilaannakortumik nassiussanik tigusiumasimannginneranut pissutsit pillugit paasissutissat ilanngullugit, nalunaarut paasissutissaqassaaq.

*Imm. 4.* Nalunaarusiortussaaneq pillugu, matumani uppernarsaanissaq ilanngullugut, malittarisassanik ersarinnerusunik Naalakkersuisut aalajangersaasinnaapput.

**§ 43.** Piumasaqaatit akuersissummi aalajangersarneqartut naapertorlugit pisinnaatitsissummik pigisaqartoq minnerpaamik ukiumut ataasiarluni akiliutissanik akiliisassaaq, tak. § 24.

*Imm. 2.*  Naalakkersuisut pisinnaatitsissummik pigisaqartoq peqqusinnaavaat, akiliutissap naatsorsorneqarneranut aamma akilerneqarneranut ilaliussatut uppernarsaatinik saqqummiussissasoq kiisalu paasissutissanik misissuissasoq.

*Imm. 3.* Piumasaqaatit akuersissummi aalajangersarneqartut naapertorlugit akiliutissaq pisinnaatitsissummik pigisaqartup akilinngippagu, tak. § 24, akiitsut Kalaallit Nunaanni pisortanut akiitsut akilersinniarneqartarnerini malittarisassat atuuttut naapertorlugit akiitsut Akileraartarnermut Aqutsisoqarfimmit akilersinniarneqarsinnaallutik pisortanut akiitsutut isigineqassapput,.

**Kapitali 11**

*Aalajangersakkat allat*

*Tunniussineq*

**§ 44.** Akuersissut toqqaannartumik imaluunniit toqqaannanngitsumik allanut tunniunneqarsinnaanngilaq, aatsaallu tunniussinissaq aamma tunniussinissami piumasaqaataasut Naalakkersuisut akuerippatigit tunniussisoqarsinnaalluni.   
  *Imm. 2.*  Imm. 1 naapertorlugu akuersissummik tunniussineq aatsaat akuerineqarsinnaavoq, pisinnaatitsissummik pigisaqartumut §§ 11-13-imi piumasaqaataasut pisinnaatitsissummik pigisaqartussap naammassippagit.

*Imm. 3.*  Inatsisartut inatsisaat manna malillugu akuersissut akiitsoqarfinnit malersorneqarnernut atorneqarsinnaanngilaq.

*Akiliut*

**§ 45.** Inatsisartut inatsisaat manna malillugu akuersissutinik qinnuteqaatit, aalajangiinerillu allat suliarineqarnerinut Naalakkersuisut akiliuteqartitsisinnaapput.

*Imm. 2.* Akuersissutinik tunniussinermut akiliutit pillugit, matumani akiliutit annertussusissaat ilanngullugu, Naalakkersuisut ersarinnerusunik malittarisassiorsinnaapput.

Inatsisit allat

***§ 46****.*  Kalaallit tunisassiaasa avammut nioqqutigineqartarnerat pillugu akuersissuteqartarnermut Inatsisartut peqqussutaat, Inatsisartut inatsisaat manna malillugu avammut tunisinissamut akuersissut malillugu avammut tunineqartartunut, sermip erngullu avammut tunisassiarineqarneranut atuutinngilaq.

*Imm. 2.* Kalaallit Nunaannut, Kalallit Nunaannit Kalaallit Nunaannilu usinik imaatigut assartuineq pillugu Inatsisartut peqqussutaat, ingerlatanut akuersissummi Inatsisartut inatsisaat manna malillugu tunniunneqartumi pineqartunut ilaasunut atatillugu imaatigut assartuussinermut atuutinngilaq.

*Imm. 3.* Inatsisartut inatsisaat manna malillugu akuersissut tunniunneqartoq malillugu umiarsuarmit ingerlatanut, Kalaallit Nunaata imartaani akisussaaffeqarfiusumi inuussutissarsiornikkut ingerlataqartarneq pillugu Inatsisartut inatsisaat atuutinngilaq.

*Eqqartuussivilersuussisinnaaneq, isumaqatigiissitsiniarnerlu*

**§ 47.** Pissutsit Inatsisartut inatsisaanni pineqartunut ilaasut pillugit aalajangiineq, piffissamut killiliussap ukiumik ataatsimik sivisussuseqartup iluani eqqartuussivinnut suliakkiunneqarsinnaavoq, taamaattoq takuuk §§ 48 aamma 49.

*Imm. 2.* Aalajangiinerup eqqartuussivinnut suliakkiunneqarnera, Naalakkersuisut allamik aalajangiussisimanngippata, kinguartitsinermik sunniuteqassanngilaq.

*Imm. 3.* Imm. 1 malillugu suliat Nunatsinni Eqqartuussivimmut siullertut suliassiissutigineqassapput.

*Imm. 4.* Inatsisartut inatsisaat manna malillugu akuersissummi pissutsinut aalajangiineq pillugu aaqqiagiinngissuteqarneq isumaqatigiissitsiniarnikkut aalajangerneqassappat, tamanna piffissamut killiliussap ukiumik ataatsimik sivisussuseqartup iluani isumaqatigiissitsiniarnikkut eqqartuussivimmut suliakkiunneqassaaq.

*Imm. 5.* Imm. 1-imi aamma 4-imi piffissaliussaq, ullormi aalajangiineq illuatungerisamut nalunaarutiginerani atuutilissaaq.

**Kapitali 12**

*Arsaarinnissuteqarneq*

**§ 48.** Inatsit manna malillugu ingerlatassat ingerlanneqarnissaannut pisariaqartillugu, arsaarinnissuteqarnermi Naalakkersuisut piginnaatitaapput, pisinnaatitsissummik pigisaqartut Naalakkersuisullu atorsinnaasaannik nammineq pigisanik pigisaqalernissamut. Arsaarinnissuteqarneq pissaaq pigisanik aalaakkaasunik arsaarinnissuteqartarneq pillugu Inatsisartut inatsisaanni malittarisassat malillugit.

**§ 49.** Pisortat pilersuinerat qulakkeerumallugu pisariaqartillugu, arsaarinnissuteqarnermi Naalakkersuisut piginnaatitaapput Naalakkersuisut aamma pisortat pilersuiviisa atorsinnaasaannik nammineq pigisanik pigisaqalernissamut kiisalu inatsisartut inatsisaat manna malillugu akuersissummik utertitsinissaminnut imaluunniit annikillisitsinissaminnut. Arsaarinnissuteqarneq pissaaq pigisanik aalaakkaasunik arsaarinnissuteqartarneq pillugu Inatsisartut inatsisaanni malittarisassat malillugit.

**Kapitali 13**

*Pineqaatissiissutit*

**§ 50.** Kalaallit Nunaanni pinerluttulerinermut inatsimmi maleruagassat malillugit akiliisitsinermik pineqaatissiinermik malitseqarsinnaavoq,

1) § 3, imm. 1-imi, § 16, imm. 2-mi oqaaseqatigiit siulliannik aamma § 19, imm. 1-imi aalajangersarneqarsimasutut imaluunniit § 5, imm. 2 aamma § 6, imm. 2 naapertorlugit akuersissutitaqanngitsumik niuernermik siunertaqartumik sermimik, imermillu misissueqqaartumut, atuisumut imaluunniit avammut tunisisumut.

2) § 26, imm. 1-imi aalajangersarneqartutut sillimmasiissuteqarani imaluunniit allatigut qularnaveeqqusiisimanani akuersissut malillugu ingerlatsisumut, tak. § 26, imm. 2.

3) § 30, imm. 1 aamma § 40, imm. 1 malillugit peqqussummik imaluunniit § 30, imm. 2 malillugu inerteqqummik malinninngitsumut.

4) Akuersissummi, matumani inatsisartut inatsisaat imaluunniit inatsisartut inatsisaanni malittarisassat naapertorlugit immikkut akuersissutit ilanngullugit, piumasaqaataasunik malinninngitsumut.

5) Pisortani oqartussamut eqqunngitsumik imaluunniit allamut saatsitsiniaasunik paasissutissanik tunniussisumut imaluunniit inatsisartut inatsisaat malillugu imaluunniit inatsisartut inatsisaat malillugu malittarisassiat naapertorlugit pisortani oqartussamut paasissutissiisussaatitaanermik malinninngitsumut.

6) § 40 malillugu nakkutilliisussamik isitsaaliuisumut.

*Imm. 2.* § 4, imm. 4, § 5, imm. 3, § 6, imm. 3, § 8, imm. 5, § 10, imm. 4, § 16, imm. 5, § 20, imm. 4, § 26, imm. 4, § 28, imm. 2, § 29, imm. 4, aamma § 42, imm. 4 naapertorlugit malittarisassani, , Kalaallit Nunaanni pinerluttulerinermut inatsimmi maleruagassat malillugit akiliisitsinermik pineqaatissiinerit aalajangersarneqarsinnaapput.

*Imm. 3.* Inatsisartut inatsisaat imaluunniit malittarisassat Inatsisartut inatsisaat naapertorlugu aalajangersagaasut akiliisitsinissaq inatsisitigut tunngavissaqartippassuk, Kalaallit Nunaanni pinerluttulerinermut inatsimmi maleruagassat malillugit inuk inatsisitigut pisinnaatitaasoq akiliisitaanissamut pisussaaffilerneqarsinnaavoq.

*Imm. 4.* Imm. 1-3 malillugit suliat Nunatsinni Eqqartuussivimmut siullertut suliassiissutigineqassapput.

*Imm. 5.*  Akiliisitsinerit, Inatsisartut inatsisaat imaluunniit Inatsisartut inatsisaat malillugu malittarisassat aalajangersarneqartut malillugit pineqaatissiissutigineqartut, Nunatta Karsianut nakkartinneqassapput.

*Imm. 6.*  Imm. 1-2 malillugit akiliisitsinermik pineqaatissiisoqarsinnaatillugu, Kalaallit Nunaanni pinerluttulerinermut inatsimmi maleruagassat malillugit aamma arsaarinnissuteqartoqarsinnaavoq. Arsaarinnissutit Nunap Karsianut nakkartinneqassapput.

**Kapitali 14**

*Atuutilernera, atorunnaarsitsineq aamma ikaarsaarnermi aalajangersakkat*

**§ 51.** Inatsisartut inatsisaat manna 1. januar 2026-mi atuutilerpoq.

*Imm. 2.* Peqatigisaanik Sermip erngullu niuernikkut iluaqutigineqarnissaat pillugu Inatsisartut inatsisaat nr. 11, 27. november 2018-imeersoq atorunnaarsinneqarpoq.

*Imm. 3.* Inatsisartut inatsisaat manna malillugu ingerlatassanut akuersissummik qinnuteqaatit, Inatsisartut inatsisaata atuutilernera sioqqullugu imm. 1 naapertorlugu tunniunneqartut, Inatsisartut inatsisaat manna malillugu suliarineqarnerat ingerlateqqinneqassaaq.

**§ 52.**   Sermip erngullu avammut nioqqutissatut atorneqarnissaat pillugu Inatsisartut inatsisaat nr. 7, 31. maj 2001-imeersoq aamma Sermip erngullu niuernikkut iluaqutigineqarnissaat pillugu Inatsisartut inatsisaat nr. 11, 27. november 2018-imeersoq tunngavigalugit malittarisassat aalajangersarneqartut imaluunniit atatiinnarneqartut, Inatsisartut inatsisaat manna imaluunniit inatsisartut inatsisaat allat tunngavigalugit malittarisassanik taarserneqarnissaasa imaluunniit atorunnaarsinneqarnissaasa tungaannut atuutiinnassapput.

*Namminersorlutik Oqartussat, ulloq xx. xx 2025*

**Jens-Frederik Nielsen**

Naalakkersuisut Siulittaasuat